กอช.ส่งใบแจ้งยอด สมาชิกใช้ลดภาษีได้
กอช.ส่งใบแจ้งยอดปี 2559 เดือน ก.พ.นี้ ให้สมาชิก 5 แสนรายใช้ลดหย่อนภาษี
28 ม.ค. 2560

โพสต์ทูเดย์ - กอช.ส่งใบแจ้งยอดปี 2559 เดือน ก.พ.นี้ ให้สมาชิก 5 แสนรายใช้ลดหย่อนภาษี
นายสมพร จิตเป็นธม เลขาธิการคณะกรรมการกองทุนการออมแห่งชาติ หรือ กอช. เปิดเผยว่า กอช.ได้จัดส่งใบแจ้งยอดเงินสมาชิกประจำปี 2559 ทางไปรษณีย์ไปยังที่อยู่ที่สมาชิกแจ้งไว้กว่า 5.25 แสนรายทั่วประเทศ คาดว่าจะได้รับช่วงกลางเดือน ก.พ. ซึ่งใบแจ้งยอดเงินฯ จะรายงานยอดเงินสะสมของสมาชิก ยอดเงินสมทบที่ได้รับจากรัฐ และผลประโยชน์จากการลงทุนในปีที่ผ่านมา
นอกจากนี้ สมาชิกยังใช้ใบแจ้งยอดเป็นเอกสารยื่นเสียภาษีเงินได้บุคคลธรรมดาต่อสรรพากรอีกด้วย โดยเงินสะสมที่สมาชิกจ่ายเข้า กอช.สามารถประกอบการยื่น ภ.ง.ด.90หรือ ภ.ง.ด.91 เพื่อขอยกเว้นภาษีเงินได้บุคคลธรรมดาในส่วนของเงินสะสมที่จ่ายเข้า กอช.ตามจริงในปี 2559 สูงสุด 1.32 หมื่นบาท และเมื่อรวมกับเบี้ยประกันชีวิตแบบบำนาญ เงินสะสมเข้ากองทุนสำรองเลี้ยงชีพ เงินสะสมเข้ากองทุนบำเหน็จบำนาญข้าราชการ เงินสะสมเข้ากองทุนสงเคราะห์ตามกฎหมายว่าด้วยโรงเรียนเอกชน เงินที่ซื้อหน่วยลงทุนในกองทุนรวมเพื่อการเลี้ยงชีพแล้ว ต้องไม่เกิน 5 แสนบาท